Dis trinitaries geformuleer, met die deel oor Jesus meer uitgebreid as die deel oor die Vader en die Gees. Die vroegste Latynse weergawe van die teks soos ons dit vandag ken, dateer uit die agste eeu. Al die kerke in die Weste, Protestants en Rooms-Katoliek gebruik dit. Die kerk in die Ooste erken dit ook, hoewel dit nie juis in publieke dienste gebruik word nie.
Dit is blykbaar eers in Latyn geskryf en later in Grieks vertaal. Dit word veral in die Westerse kerk gebruik en ook in die Oosterse kerk, maar sonder die frase Filioque. Die datering moet ongeveer in die laat vierde eeu wees, egter nie later as die sesde eeu nie. ‘n Moontlike tyd is 381-428. Die uitvoerige klem op die Triniteit en die regte verstaan daarvan sowel as die dubbele natuur van Jesus val op in die belydenis.
Min is oor de Bres bekend, behalwe dat hy in 1522 gebore is in Mons, Hainaut (België) en na Engeland gevlug het in 1548, waar hy by ‘n vlugtelinggemeente in London aangesluit het. Hy keer in 1552 terug na België waar hy ‘n leidende rol speel om gemeentes te stig en hulle te versorg. In 1561 word hy weer vervolg en moet vlug van die Spaanse regeringsmagte, wat bekommerd was oor die Protestantisme en die groeiende Hugenote invloed. Om te wys dat hy nie anti-staat was nie, werk hy nou saam met Willem van Oranje. Ongelukkig wanneer Valenciennes beleër word deur die Spanjaarde en hy die radikales nie kan oortuig om oor te gee nie, word hy saam met hulle tereggestel vir rebellie, nadat die stad uiteindelik ingeneem is. Sy besorgdheid oor eenheid, sy pastorale ywer en sy teologiese leierskap het ‘n blywende indruk gemaak op die Protestante geloof.
Die Heidelbergse Kategismus is in 1563 geskryf deur Olevianus en Ursinus en by die Sinode van Dordt (soos gewysig) aanvaar in 1618-19. Dis in drie dele verdeel wat die drie dinge is wat jy moet weet om “getroos” salig te kan lewe en sterwe. Die drie dinge is: Ten eerste hoe groot my sonde en ellende is; ten tweede hoe ek van al my sonde en ellende verlos kan word en ten derde hoe ek God vir so ’n verlossing dankbaar moet wees. In die eerste deel funksioneer die wet net as verwysing na die instrument waaruit jy jou sonde ken en word die Tien Gebooie eers volledig behandel in die derde deel as reël van dankbaarheid (op voetspoor van Calvyn). In die tweede deel word artikel vir artikel op die Apostoliese Geloofsbelydenis gefokus, saam met ‘n lering oor die sakramente en die kerklike tug. In die derde deel word die Tien Gebooie saam met die Onse Vader as die dankbare respons teenoor God behandel.